text: Laver tasker af gamle plakater
  05 december 2011 kl. 16.11
  På en efterskole i Bramming er de i gang med at lave en noget alternativ form for julegaver: De laver smarte tasker af gamle plakater fra Banedanmark.
  Materialet er kraftig plastik. Plakaterne har været brugt til at informere om sporarbejde på jernbanen mellem Bramming og Tønder. 
  Kirsten Thygesen fra Bramming Gymnastik- og Idrætsefterskole havde hørt, at de gamle informations-plakater bare skulle smides ud. Men hun så muligheder i materialet, som er lavet i et stærkt materiale, som kan modstå vind og vejr. 
  Plakaterne bliver klippet i stykker og syet sammen til forskellige tasker og punge. 
  Og mon ikke nogle af dem ender under juletræerne? Men vi har ikke sagt noget...
  